હાસ્યલેખક શ્રી. હરનિશ જાનીના અવસાન અંગે સભ્યોએ બે મીનીટનું મૌન પાળ્યું હતું અને વિવિધ વક્તાઓએ સદગતને શ્રધ્ધાંજલિઓ આપી હતી.સંસ્થાના પીઢ સભ્ય શ્રી. મુકુંદભાઈ ગાંધીએ, હરનિશભાઇના પુસ્તકો ‘સુશીલા’ અને ‘સુધન’ માંથી કેટલાક અવતરણો વાંચી સંભળાવ્યા હતા. ગઝલકાર શ્રી. સુરેશ બક્ષી સાહેબે હરનિશભાઇના છેલ્લા પુસ્તક ‘તિરછી નજરે અમેરિકા’ માંથી થોડાક અવતરણો વાંચી સંભળાવ્યા હતા. ઘણાં બધાં વક્તાઓએ શ્રી. જાનીસાહેબ સાથેના સંસ્મરણો વાગોળ્યા હતા. સંસ્થાના પ્રેસિડેન્ટ શ્રી. સતિશભાઈ પરીખે હરનીશભાઇ અને તેમના પત્ની હંસાબેન હ્યુસ્ટન આવેલા ત્યારે, તેમની સાથે ‘નાસા’ની મુલાકાત લીધી હતી અને પોતાના નિવાસસ્થાને બટાકાપૌંઆની લિજ્જત માણી હતી એની યાદો ભાવવિભોર બનીને કહી સંભળાવી હતી. કવયિત્રી દેવિકાબેન ધ્રુવે, હરનિશભાઇ સાથેની પોતાની ફ્લોરીડા ખાતેની મુલાકાતની યાદો તાજી કરી હતી. પ્રવિણાબેન કડકિઆ, દિપકભાઈ ભટ્ટ, ગિરીશભાઇ પંડ્યા,મનસુખ વાઘેલા વગેરે એ પણ હરનિશભાઇ અંગે વાતો કરી હતી. અને તેમને શ્રધ્ધાંજલિ આપી હતી. સંસ્થાના પ્રમુખે હરનિશભાઇના ફ્યુનરલ પ્રસંગે સંસ્થા તરફથી ફુલો મોકલાવ્યા હતા એની જાહેરાત કરી હતી.